google/wiki40b huggingface dataset:
Ελεύθερο ηλεκτρόνιο

Ελεύθερα ηλεκτρόνια θεωρούνται ηλεκτρόνια της εξωτερικής στοιβάδας (τελευταίας), του πυρήνα του ατόμου τα οποία σε ορισμένα στοιχεία δε είναι δεσμευμένα αποκλειστικά με ένα άτομο, αλλά κυκλοφορούν ελεύθερα, δίνοντας ως αποτέλεσμα ηλεκτρική αγωγιμότητα σε αυτά τα υλικά.
Λόγω της μεγάλης απόστασης, η επ΄ αυτών ασκούμενη έλξη των πρωτονίων του πυρήνα είναι ασθενέστατη με συνέπεια τα ηλεκτρόνια αυτά, (της εξωτερικής στοιβάδας), να ξεφεύγουν από την τροχιά τους και να εισέρχονται σε τροχιά πέριξ άλλου πυρήνα παραπλήσιου ατόμου και να γυρνούν ελεύθερα.
Το γεγονός αυτό δεν συνεπάγεται απαραίτητα και την αλλαγή της σύνθεσης του ατόμου ή της ηλεκτρικής κατάστασης του σώματος, αφού κατά τον ίδιο τρόπο ηλεκτρόνια παραπλήσιων ατόμων αποκαθιστούν την ισορροπία εναλλασσόμενα με άλλα, με παρόμοια συμπεριφορά.

Αυτά λοιπόν τα συνδεδεμένα χαλαρά με τον πυρήνα ηλεκτρόνια χαρακτηρίζονται ελεύθερα ηλεκτρόνια, τα οποία είναι δυνατόν υπό την επίδραση εξωτερικής δύναμης να πειθαρχήσουν την ακατάστατη κίνησή τους μέσα στο σώμα που φέρονται. Μιά τέτοια εξωτερική δύναμη είναι η γνωστή μπαταρία που φέρει ένα θετικό και έναν αρνητικό ακροδέκτη.
Είναι γνωστά περί τα 100 είδη ατόμων που παρουσιάζουν ελεύθερα ηλεκτρόνια. Στα ελεύθερα ηλεκτρόνια βασίζεται το φαινόμενο του ηλεκτρικού ρεύματος καθώς και ο καθορισμός των αγωγών, των ημιαγωγών, και των μονωτών.
Τα ελεύθερα ηλεκτρόνια είναι η αιτία της ηλεκτρικής αγωγιμότητας, υπεραγωγιμότητας και των δινορευμάτων. Σε ένα υλικό τα ελεύθερα ηλεκτρόνια μπορεί να είναι τόσα πολλά, ώστε να γίνεται λόγος για θάλασσα ελευθέρων ηλεκτρονίων. Η κίνηση και θέση των ελεύθερων ηλεκτρονίων ευθύνεται επίσης και για την κατανομή του φορτίου σε ένα φορτισμένο σώμα. Η κατανομή σταθεροποιείται σε τέτοια κατανομή, ώστε η διαφορά δυναμικού μεταξύ δύο οποιωνδήποτε σημείων του σώματος να είναι μηδέν. Αυτό παραβιάζεται όταν υπάρχει διαφορά θερμοκρασίας σε δύο διαφορετικές περιοχές του ίδοιυ αγώγιμου μέσου, όπου κατά αναλογία με τη θερμική διαστολή και την άνωση, τα ηλεκτρόνια τείνουν να έχουν την ίδια πυκνώτητα σε όλο το μέσο. Έτσι, παράγεται μακροσκοπικά διαφορά δυναμικού.
Τα ελεύθερα ηλεκτρόνια μπορούν να αποσπαστούν από ένα σώμα με ηλεκτρικό πεδίο, όπως συμβαίνει σε καθοδικούς σωλήνες και στις ακτινογραφίες.
Θέοντορ ντε Μπράυ

Περιγραφή

Γεννήθηκε το 1528 στην Λιέγη, και έλαβε την εκπαίδευση του από τον πατέρα του και τον παππού του οι οποίοι επίσης ήταν χαράκτες και χρυσοχόοι. Ο ντε Μπράυ μεγάλωσε ως προτεστάντης, όμως καθώς τα νότια τμήματα της Ολλανδίας την εποχή εκείνη ελεγχόταν από την Ισπανία -καθολικοί στο θρήσκευμα- ως οι Ισπανικές Κάτω Χώρες, ο ντε Μπράυ αναγκάστηκε να φύγει από την πατρίδα του και να μετακινηθεί σε διάφορα σημεία της Ευρώπης, όπως Λιέγη, Στρασβούργο, Αμβέρσα, Λονδίνο, και Φρανκφούρτη.
Δημιούργησε ένα μεγάλο αριθμό χαράξεων για τα βιβλία που εξέδωσε, και σε ότι αφορά την Αμερική τα περισσότερα από τα βιβλία αυτά περιείχαν μαρτυρίες από αυτόπτες που συμμετείχαν στα ταξίδια, ενώ ο ίδιος ο ντε Μπράυ δεν ταξίδεψε ποτέ εκεί.Οι αναπαραστάσεις αυτές είναι πολύτιμες ως οι πρώτες απεικονίσεις των αποστολών αυτών, και διακρίνονται σε 3 κύριες ομάδες, αυτές της επαφής με τους Ισπανούς στην Καραϊβική και τους Άγγλους στην Βιρτζίνια, αυτές με τους Γάλλους στην Βόρεια Καρολίνα, και αυτές των Πορτογάλων στον Αμαζόνιο. 
Χαρακτηριστικό των απεικονίσεων των Ισπανών, είναι οι εξαιρετικά σκληρές απεικονίσεις τους όπου διαπράττουν αιματηρές θηριωδίες έναντι των ιθαγενών πληθυσμών, κάτι που οδήγησε στον μετέπειτα σχολιασμό πως ο ντε Μπράυ υπήρξε υπερβολικός καθώς διακατέχονταν από εμπάθεια έναντι των καθολικών Ισπανών λόγω του δικού του ιστορικού, ισχυρισμός ο οποίος εμπίπτει στην ιστοριογραφική θεωρία του λεγόμενου Μαύρου Θρύλου. Ωστόσο οι απεικονίσεις των βιαιοτήτων βασίστηκαν στις περιγραφές του Μπαρτολομέο ντε λας Κάσας, Ισπανού ιερέα ο οποίος υπήρξε αυτόπτης μάρτυρας των γεγονότων και μετέπειτα αφιέρωσε την ζωή του στην προστασία των ιθαγενών πληθυσμών της Αμερικής.
Δημιούργησε χαρακτικά με απεικονίσεις από διάφορα άλλα μέρη του κόσμου, καθώς και διάφορες αλληγορικές απεικονίσεις. Μετά τον θάνατο του το 1598 την εκδοτική επιχείρηση ανέλαβαν η σύζυγος και οι γιοί του, και ο συνολικός αριθμός των χαρακτικών του εκδόθηκε το 1630.
Αβιετικό οξύ

Παρασκευή

Το αβιετικό οξύ εξάγεται από κολοφώνιο δένδρου. Το καθαρό υλικό είναι ένα άχρωμο στερεό, αλλά τα εμπορικά δείγματα είναι συνήθως υαλώδη ή μερικώς κρυσταλλικό κιτρινωπό στερεό που τήκεται  σε θερμοκρασία 85 °C (185 °F).
Ανήκει στην ομάδα των διτερπενικών αβιετανίων των οργανικών ενώσεων που παράγονται από τέσσερις μονάδες ισοπρενίου. Χρησιμοποιείται σε λάκες, βερνίκια και σαπούνια καθώς και για την ανάλυση ρητινών και την παρασκευή μεταλλικών ρητινικών αλάτων. Βρίσκεται στο Pinus insularis, Pinus kesiya, Pinus strobus και στο Pinus sylvestris.

Χρήσεις

Το κολοφώνιο έχει χρησιμοποιηθεί για αιώνες για καλαφάτισμα πλοίων. Τρίβεται επίσης στα δοξάρια των μουσικών οργάνων για να τα κάνει λιγότερο ολισθηρά. Στη σύγχρονη εποχή έχουν αναπτυχθεί μέθοδοι για τη βελτίωση των ιδιοτήτων των ρητινικών οξέων, που αλλιώς είναι μαλακά, κολλώδη και χαμηλής τήξης, και υπόκεινται σε γρήγορη επιδείνωση από την οξείδωση στον αέρα. Η σταθερότητα αυξάνεται σημαντικά με θερμική επεξεργασία.
Τα ρητινικά οξέα μετατρέπονται σε κόμμι εστέρα με αντίδραση με ελεγχόμενες ποσότητες γλυκερίνης ή άλλες πολυόλες. Το κόμμι εστέρα έχει ξηραντικές ιδιότητες και χρησιμοποιείται σε χρώματα, βερνίκια και λάκες.
Το κολοφώνιο χρησιμοποιείται για την αποσυσκευασία ολοκληρωμένων κυκλωμάτων από τις εποξικές τους επικαλύψεις.

Αποτελέσματα σε εργαστηριακές συνθήκες

Η αιθανόλη 50% που εξάγεται από Resina pini του Pinus sp. (Pinaceae) εμφανίζει κατασταλτική δράση κατά της 5-άλφα αναγωγάσης της τεστοστερόνης που παρασκευάζεται από τον προστάτη ποντικιού. Το υπεύθυνο κλάσμα για αυτήν τη δραστηριότητα καθαρίστηκε και το δραστικό συστατικό απομονώθηκε και ταυτοποιήθηκε ως αβιετικό οξύ που παρουσιάζει ισχυρή κατασταλτική δράση στο εργαστήριο κατά της 5-άλφα αναγωγάσης της τεστοστερόνης.

Ασφάλεια

Το αβιετικό οξύ θεωρείται ως "μη επικίνδυνη φυσική ουσία" στο ταλλέλαιο. Στις ΗΠΑ, είναι καταχωρισμένο στον κατάλογο του νόμου ελέγχου τοξικών ουσιών. Το αβιετικό οξύ  είναι ένα αλλεργιογόνο επαφής· όμως, παραγόμενες ενώσεις από την οξείδωσή του με αέρα προκαλούν πιο ισχυρές αποκρίσεις. Είναι διαλυτό στις αλκοόλες, στην ακετόνη και στους αιθέρες.
Αυτόνομες περιοχές της Κίνας

Μια αυτόνομη περιοχή (ΑΠ, απλοποιημένα Κινέζικα: 自治区, παραδοσιακά Κινέζικα: 自治區) είναι διοικητική διαίρεση πρώτου επιπέδου της Κίνας. Ως Κινεζικές επαρχίες, η αυτόνομη περιοχή έχει τη δική της τοπική κυβέρνηση, αλλά μια αυτόνομη περιοοχή έχει περισσότερα νομοθετικά δικαιώματα. Η αυτόνομη περιοχή είναι το υψηλότερο επίπεδο μιας μειονοτικής αυτόνομης οντότητας στην Κίνα, η οποία έχει συγκριτικά υψηλότερο πληθυσμό μιας συγκεκριμένης μειονοτικής εθνοτικής ομάδας.
Η αυτόνομη περιοχή της Εσωτερικής Μογγολίας ιδρύθηκε το 1947. Το Σιντσιάνγκ έγινε αυτόνομο το 1955, ενώ το Κουανγκσί και η Νινγκσιά έγιναν αυτόνομα το 1958, και το Θιβέτ το 1965. Η ονομασία των Κουανγκσί και Νινγκσιά ως αυτόνομες επαρχίες Τσουάνγκ και Χουέι αντίστοιχα, προκάλεσαν διαμαρτυρίες από τους τοπικούς Κινέζους Χαν, που αποτελούσαν τα δύο τρίτα του πληθυσμού της κάθε επαρχίας. Αν και οι Μογγόλοι αποτελούσαν λιγότερο από ένα ποσοστό της Εσωτερικής Μογγολίας, ο επακόλουθος Κινέζικος Εμφύλιος Πόλεμος έδωσε την ευκαιρία για διαμαρτυρία.
Ιωσήφ Δημακόπουλος

Βίος

Ήταν ιερομόναχος της Μονής Βουλκάνου της Μεσσηνίας. Στην Ελληνική Επανάσταση συμμετείχε σε διάφορες μάχες, όπως στην Άλωση της Τριπολιτσάς, στην Μάχη του Βαλτετσίου και στην Μάχη στα Τρίκορφα. Μετά το τέλος της Επανάστασης επανήλθε στη μονή της μετανοίας του, είτε ως μέλος του ηγουμενοσυμβουλίου ή είτε ως ηγούμενος. Ασχολήθηκε με την ανασυγκρότησή του μοναστηριού μετά την καταστροφή του από την απόβαση του Ιμπραήμ. Πέθανε το 1861.
Σταμάτης Βούλγαρης

Βίος

Γεννήθηκε  στο  Ποτάμι Λευκίμμης της Κέρκυρας, το 1774. Οι γονείς του ήταν ο Αλέξανδρος Βούλγαρης του Αλοϊζίου και η Λουκία Πανδή. Σε ηλικία επτά ετών και μετά, θα φοιτήσει στο σχολείο της Αγίας Ιουστίνης στην Γαρίτσα, όπου μαθαίνει τα πρώτα γράμματα. Κατά την πολιορκία της Κέρκυρας από τους Ρωσσοτούρκους (1799), θα εξουδετερώσει βλήμα που είχε πέσει δίπλα από την λέσχη των ευγενών και δεν είχε εκραγεί, κάτι που θα εκτιμηθεί ιδιαίτερα από τον Γάλλο στρατηγό Σαμπώ και τον κατατάσσει στον γαλλικό στρατό. Ο προσωπικός φίλος του Ναπολέοντα θα τον έχει υπό την προστασία του και θα τον βοηθήσει να σπουδάσει μηχανικός σε στρατιωτική σχολή στο Παρίσι. Το 1808 θα ονομασθεί υπολοχαγός του μηχανικού. Το 1817 πολιτογραφείται Γάλλος. Σύντομα γίνεται αξιωματικός πραγματοποιώντας πολλά ταξίδια. Ταυτόχρονα σπουδάζει στο Κολέγιο των ‘‘Τεσσάρων Εθνών’’ και στην ιστορική και γεωγραφική υπηρεσία του γαλλικού στρατού, ενώ παίρνει αρκετά μαθήματα ζωγραφικής.
Θα μαθητεύσει κοντά στον ονομαστό δάσκαλο της εποχής εκείνης στο Παρίσι, Δαβίδ. Ανέλαβε αποστολές στρατιωτικές, μεταξύ άλλων στα Ιόνια νησιά, όπου  συνελήφθη από τους Άγγλους και φυλακίσθηκε στην Μάλτα. Όταν αποφυλακίσθηκε ανέλαβε νέα ειδική αποστολή για την Ήπειρο και την Αλβανία και επιστρέφει στη Γαλλία για να πολεμήσει στο Βατερλώ. Μετά την ήττα του Ναπολέοντα αποσύρεται από το στράτευμα και επανέρχεται με το βαθμό του ταγματάρχη. Πολεμά το 1823 στην Ισπανία και αργότερα στις Αντίλλες και στην Μαρτινίκα.
Η Ελληνική Επανάσταση του 1821 δεν τον αφήνει αδιάφορο: ανήκοντας στο επιτελείο του Μαιζώνος έρχεται στην Ελλάδα στις 8 Ιανουαρίου του 1828.

Η πολεοδομική δραστηριότητα του Σταμάτη Βούλγαρη

Ο κυβερνήτης Ιωάννης Καποδίστριας εκτιμώντας την τεχνογνωσία του, του αναθέτει να πραγματοποιήσει μελέτη σχετικά με την εύρεση της κατάλληλης τοποθεσίας στο Ναύπλιο και ακολούθως της ανέγερσης εκεί οικισμού για τους πρόσφυγες του πολέμου.
Ακολουθεί η ανέθεση και άλλων πολεοδομικών σχεδίων: η διαρρύθμιση των πόλεων του Ναυπλίου, της Τριπόλεως, του Άργους.
Η κορυφαία όμως πολεοδομική δουλειά του Βούλγαρη είναι ο σχεδιασμός της πόλεως των Πατρέων: προτείνει συγκεκριμένα να ανεγερθεί στην παραλία, η οποία είναι πιο ελεύθερη και εκτεταμένη περιοχή: έχει σχήμα μεγάλου τετράπλευρου παραλληλόγραμμου. Ξεκινά από την παραλιακή ζώνη και καταλήγει στις παρυφές της Παλιάς Πάτρας. Δεκαεπτά κάθετοι ευρύτατοι ανηφορικοί δρόμοι διασταυρώνονται με οκτώ οριζόντιους, διαιρώντας την πόλη σε εκατό μεγάλα οικοδομικά τετράγωνα. Πάντως το αρχικό σχέδιο δεν εφαρμόστηκε πλήρως, καθώς οι 5 πλατείες που σχεδίασε έγιναν 2. Την κάλυψη της οικονομικής δαπάνης για την δενδροφύτευση της Πάτρας θέλησε να την καλύψει οικονομικά ο ίδιος ο Βούλγαρης.

Τα τελευταία χρόνια

Το 1836 αποσύρεται στην ιδιαίτερη πατρίδα του την Κέρκυρα και στο χωριό Ποταμός, όπου πέθανε το 1842.
Συνθήκη της Βεστφαλίας

Οριοθέτηση συνόρων

Έχοντας καταπατήσει το σύνταγμα της Αγίας Ρωμαϊκής Αυτοκρατορίας, ο Φερδινάνδος Γ΄ είχε έρθει σε ρήξη με τα Αυτοκρατορικά κράτη. Με την εφαρμογή της συνθήκης, τού αφαιρέθηκαν τα δικαιώματα κυριαρχίας και η ηγεμονία των Αυτοκρατορικών κρατών επανορθώθηκε υπέρ τους. Κατόπιν τούτου, τα Αυτοκρατορικά κράτη είχαν το δικαίωμα να προσδιορίζουν κατά μόνας τα θρησκευτικά και λατρευτικά ζητήματα, γεγονός που οδήγησε στη συνύπαρξη καθολικών και προτεσταντών. Υπό το γράμμα του νόμου, ο καθένας ήταν ελεύθερος να ακολουθεί την πίστη του, ενώ αναγνωρίστηκε και επισήμως ο καλβινισμός.
Από την άλλη μεριά, η αναγνώριση της Δημοκρατίας των Ολλανδικών Επαρχιών αποτέλεσε ασφαλές καταφύγιο για τους Εβραίους της Ευρώπης. Η Αγία Έδρα, με προκαθήμενο τον Πάπα Ιννοκέντιο Ι΄, υπήρξε βαθύτατα απογοητευμένη με αυτή την εξέλιξη, μη αναγνωρίζοντας την έκβαση και την ισχύ της συνθήκης.
Παντελής Καψής

Σπουδές

Γεννήθηκε στην Αθήνα στις 3 Φεβρουαρίου του 1955. Σπούδασε οικονομικά στο Πανεπιστήμιο του Λονδίνου (UCL) και συνέχισε τις μεταπτυχιακές του σπουδές στο Πανεπιστήμιο Μπρουνέλ.

Επαγγελματική καριέρα

Έκανε τα πρώτα του βήματα στη δημοσιογραφία στα φοιτητικά του χρόνια, στην εφημερίδα Θούριος της οργάνωσης «Ρήγας Φεραίος». Στη συνέχεια εργάστηκε στην εφημερίδα ΤΑ ΝΕΑ ως οικονομικός και πολιτικός συντάκτης, αρχισυντάκτης του πολιτικού ρεπορτάζ και υπεύθυνος του ένθετου περιοδικού «Πρόσωπα» (1999-2001). Διετέλεσε διευθυντής στα ΝΕΑ (2001-2009) και στις εφημερίδες Το Βήμα και Το Βήμα της Κυριακής (2009-2011), ενώ την περίοδο 2012-2013 αρθρογραφούσε στο ΕΘΝΟΣ.
Στην τηλεόραση εργάστηκε στο MEGA ως παρουσιαστής της πολιτικής εκπομπής «ΔΙΑΞΙΦΙΣΜΟΙ». Έχει επίσης εργαστεί στους ραδιοφωνικούς σταθμούς Top fm και Flash.

Πολιτική

Τον Δεκέμβριο του 2011 ανέλαβε για πρώτη φορά υπουργικά καθήκοντα ως Κυβερνητικός Εκπρόσωπος και Υπουργός Επικρατείας στην κυβέρνηση συνεργασίας με πρωθυπουργό τον Λουκά Παπαδήμο. 
Τον Ιούνιο του 2013 ορίστηκε Υφυπουργός παρά τω Πρωθυπουργώ αρμόδιος για τη Δημόσια Ραδιοτηλεόραση . Το 2013 πήρε μέρος στην Πρωτοβουλία των 58. Μετείχε στην ιδρυτική συνδιάσκεψη της ΕΛΙΑΣ. Αποδεχόμενος την πρόταση να είναι υποψήφιος Ευρωβουλευτής στο ψηφοδέλτιο της Ελιάς στις Ευρωεκλογές του 2014, ο Καψής υπέβαλε στις 14 Απριλίου 2014 την παραίτησή του από τη θέση του Υφυπουργού.
Είναι επίσης ερασιτέχνης μαραθωνοδρόμος. Έχει συμμετάσχει και τερματίσει ως τώρα σε πέντε μαραθώνιους.
Αλήθεια (μυθολογία)

Η Αλήθεια ήταν θεότητα στην Ελληνική Μυθολογία, ιδεατή ανθρωπόμορφη προσωποποίηση της αλήθειας των αρχαίων Ελλήνων φερόμενη προστάτις της έννοιας. Σύμφωνα με τον Πίνδαρο ήταν κόρη του Δία. Ο Πλούταρχος την αναφέρει ως «Τροφό του θεού Απόλλωνα», μαζί με την Κορυθάλεια.
Σύμφωνα με έναν μύθο του Αισώπου ο Προμηθέας είχε πλάσει την Αλήθεια από πηλό, πριν όμως την ζωντανέψει, o Δόλος έπλασε ένα δεύτερο ομοίωμα, που όμως του τέλειωσε ο πηλός και έτσι άφησε το έργο του χωρίς πόδια. Επιστρέφοντας ο Προμηθέας και βλέποντας τα δύο πανομοιότυπα καλλιτεχνήματα αποφάσισε να τα ζωντανέψει και τα δυο. Η Αλήθεια περπάτησε, το ομοίωμα του Δόλου όμως δεν μπόρεσε να κάνει ούτε ένα βήμα. Σύμφωνα με τον Φιλόστρατο η θεά Αλήθεια φορούσε λευκή εσθήτα και περιφέρονταν «λευκοχειμωνούσα» κοντά στο Αμφιαράειο.
Οι Ρωμαίοι αποκαλούσαν την Αλήθεια Veritas, θεωρώντας την κόρη του Κρόνου (Saturnus), ή του Χρόνου (Tempus). Επειδή η Αλήθεια εικονίζονταν πάντα χωρίς στολίδια και πλούσια ενδύματα έναντι των άλλων θεοτήτων, ο Οράτιος την αποκαλούσε "nuda" Veritas, δηλαδή «γυμνή αλήθεια». Από τότε καθιερώθηκε η ρητορική έκφραση «γυμνή αλήθεια», ή «αλήθεια γυμνή» που λέγεται μέχρι και σήμερα εκ του γεγονότος ότι δεν χρειάζεται στην απόδοσή της ιδιαίτερα καλολογικά στοιχεία ή προλόγους, εξ ου ακόμη και η έκφραση «ωμή αλήθεια».
Τέλος στη αρχαία Αίγυπτο όπως αναφέρει ο Κλαύδιος Αιλιανός στις διηγήσεις του ο Αιγύπτιος Αρχιερέας, ως δείγμα δίκαιου ανθρώπου, όταν εκτελούσε καθήκοντα δικαστή, κρεμούσε από το λαιμό του ιδιαίτερο περίαπτο από ζαφείρι που έφερε το όνομα «Αλήθεια».
Η Αστυνομικίνα Στο Τμήμα Ηθών

Πλοκή

Μια πολύ δραστήρια αστυνομικίνα συλλαμβάνει κατά λάθος έναν συνάδελφό της σε μια πονηρή υπόθεση, αλλά μαθαίνει ότι γίνεται προϊστάμενός της στο Αστυνομικό Τμήμα που υπηρετεί. Παρότι μετατίθεται βιαστικά στο Τμήμα Ηθών, είναι αποφασισμένη να συνεχίσει την έρευνα της υπόθεσης μέχρι την τελική φάση της. Παίρνει άδεια και προσλαμβάνεται ως τραγουδίστρια στο νυχτερινό κέντρο που διατηρεί ο βασικός ύποπτος, όπου και ανακαλύπτει, ένα δίκτυο διακίνησης όπλων και λευκής σαρκός…
Μανούσος Κούνδουρος

Βιογραφία

Γιος του Ρούσου Κούνδουρου γεννήθηκε στα Σφακιά το 1860. Μετά τις γυμνασιακές του σπουδές γράφτηκε στο Νομική Σχολή στο Πανεπιστήμιο Αθηνών και ως φοιτητής διορίσθηκε πρωτοδίκης στη Βάμο. Το πτυχίο έλαβε το 1891. Ο Κούνδουρος ήταν ο εμπνευστής της ιδέας της πλήρους αυτονόμησης της Κρήτης, παρότι τότε δεν είχε αντίθετη θέση η ελληνική κυβέρνηση αλλά και πολλών κατοίκων της νήσου. Έτσι ανέλαβε για την πραγμάτωση της ιδέας του αυτής να ηγηθεί επαναστατικής κίνησης στέλνοντας σχετικό υπόμνημα στις Μεγάλες Δυνάμεις και να διορισθεί πρόεδρος της Μεταπολιτευτικής Επιτροπής Κρήτης. Μαθαίνοντας σχετικά για τις δραστηριότητές του ο τότε Βαλής Κρήτης Καραθεοδωρής πασάς τον καθαίρεσε από τη θέση που κατείχε στέλνοντας ακόμα και απόσπασμα χωροφυλακής να συλλάβει αυτόν και την Επιτροπή που είχε δημιουργήσει χωρίς όμως να το επιτύχει. Στη συνέχεια ο Κούνδουρος διοργάνωσε άτακτες επαναστατικές δυνάμεις από Κρήτες με τις οποίες και πέτυχε την απώθηση των Τούρκων στα Φρούρια των Χανίων, Ρεθύμνου και Ηρακλείου και πρωταγωνιστής στην πολιορκία του Βάμου. 
Έτσι κατέστη ο κύριος διοργανωτής της αυτονόμησης. Στη συνέχεια υπήρξε ένας από τους πέντε υπουργούς του Πρίγκιπα Γεωργίου αναλαμβάνοντας αρχικά σύμβουλος επί των Εσωτερικών και στη συνέχεια επί των Οικονομικών. Διετέλεσε επίσης διοικητικός επίτροπος και μέλος της επαναστατικής κυβέρνησης η οποία παρέδωσε την ελεύθερη πλέον Κρήτη (1912) στον πρώτο Έλληνα γενικό διοικητή. Στη συνέχεια μετά την απελευθέρωση της Κρήτης πολιτεύτηκε και εκλέχθηκε βουλευτής (6 Δεκεμβρίου 1916) αντιπολιτευόμενος τον Ελευθέριο Βενιζέλο. Κατά δε την υπ΄ αυτόν τριετία της διακυβέρνησης της Χώρας (1917-1920) απελάθηκε από την Κρήτη. Αργότερα επί κυβέρνησης Ν. Τριανταφυλλάκου (1922) ανέλαβε γενικός διοικητής Κρήτης, καθώς και επί δικτατορίας Θεόδωρου Πάγκαλου (στην κυβέρνηση Πάγκαλου του 1925-1926).
Ο Μανούσος Κούνδουρος πέθανε στην Αθήνα στις 19 Δεκεμβρίου 1933.

Οικογένεια

Το 1901 παντρεύτηκε τη Χρυσή Χατζηγρηγόρη από τα Σφακιά (κόρη του Γεώργιου Ιωσήφ Χατζηγρηγόρη). Παιδιά τους ήταν ο Λασθένης Κούνδουρος, η Έρση σύζυγος Μωραΐτη, ο Νέαρχος, ο Αρίστων και η Ελένη (που ίδρυσε το Εκπαιδευτήριο Θεομήτωρ στην Αθήνα, αρχίζοντας τη δραστηριότητά της ως μοναχή στην Τήνο). Το σπίτι του στα Χανιά (1909) διατηρείται μέχρι σήμερα.
Ενδοκαρδίτιδα

Σημεία και συμπτώματα

Τα συμπτώματα της ενδοκαρδίτιδας περιλαμβάνουν: συνεχής πυρετός ο οποίος δεν υποχωρεί, αναιμία, ρίγος, βήχας, απώλεια βάρους, κόπωση, μυϊκοί πόνοι δύσπνοια και αρρυθμίες. Ενώ σε πολλούς ασθενείς μπορεί να εμφανισθούν και αποστήματα στον εγκέφαλο, στο σπλήνα και στους πνεύμονες.

Θεραπεία

Η θεραπεία περιλαμβάνει την νοσηλεία του ασθενούς στο νοσοκομείο, την κατάλληλη χορήγηση αντιβιοτικών και αν χρειαστεί την χειρουργική αφαίρεση μιας βαλβίδας.
ΜΚ Ζενίτ Αγίας Πετρούπολης

Ιστορία

Ο σύλλογος ιδρύθηκε αρχικά το 2003, με την επωνυμία «Ντιναμό Περιφέρειας Μόσχας» και αγωνίστηκε στη Μπασκετμπόλναγια Σουπερλίγκα 1. Η αρχική ομάδα έδρευε στο Λιούμπερτσι της Περιφέρειας Μόσχας στη Ρωσία.
Τον Ιούνιο του 2007, ο σύλλογος καλαθοσφαίρισης της Ντιναμό Περιφέρειας Μόσχας διαλύθηκε και ακολούθησε μία αναδιοργάνωση της ομάδας η οποία ονομαζόταν πλέον «Τριούμφ Λιούμπερτσι». Η Τριούμφ διατήρησε όλη την ιστορία και τις επιτυχίες του συλλόγου Ντιναμό Περιφέρειας Μόσχας, μέσω της εξαγοράς της ιστορίας και των δικαιωμάτων του συλλόγου. Την περίοδο 2013–14, η Τριούμφ έφτασε μέχρι τον τελικό του EuroChallenge, στο οποίο έχασε από την Γκρισίν Μπον Ρέτζιο Εμίλια με 65:79.
Τον Ιούλιο του 2014, ο σύλλογος ανακοίνωσε ότι μετεγκαθίσταται από τo Λιούμπερτσι στην Αγία Πετρούπολη, αλλάζοντας την επωνυμία του σε Ζενίτ Αγίας Πετρούπολης. Ο σύλλογος διατήρησε την ιστορία και τα δικαιώματα της Τριούμφ Λιούμπερτσι, καθώς και τη θέση της τόσο στην ΒΤΜ Λίγκα όσο και στο Γιούροκαπ. Επίσης, ο σύλλογος εξακολουθεί να προσπαθεί να διατηρήσει μια δεύτερη ομάδα στο Λιούμπερτσι, που θα ανταγωνίζεται στη Μπασκετμπόλναγια Σουπερλίγκα 1.

Έδρα

Δεδομένου ότι ο σύλλογος μετακόμισε στην Αγία Πετρούπολη, διεξάγει τους εντός έδρας αγώνες του στη Σιμπούρ Αρένα. Όταν ο σύλλογος έδρευε στο παρελθόν στο Λιούμπερτσι, διεξήγαγε τους εντός έδρας αγώνες του στην Τριούμφ Αρένα.
Καταστολέας lac

Ο καταστολέας lac είναι DNA-δεσμευτική πρωτεΐνη που αναστέλλει την έκφραση των γονιδίων που κωδικοποιούν πρωτεΐνες οι οποίες εμπλέκονται στο μεταβολισμό της λακτόζης σε βακτήρια. Τα γονίδια αυτά είναι καταπιεσμένα, όταν η λακτόζη δεν είναι διαθέσιμη στο κύτταρο, εξασφαλίζοντας ότι το βακτήριο επενδύει μόνο ενέργεια στην παραγωγή των μηχανημάτων που απαιτούνται για την πρόσληψη και την αξιοποίηση της λακτόζης, όταν η λακτόζη είναι παρούσα. Όταν η λακτόζη είναι διαθέσιμη, μετατρέπεται σε αλλολακτιόζη, η οποία αναστέλλει την ικανότητα δέσμευσης DNA από το καταστολέα lac, αυξάνοντας την έκφραση των γονιδίων.

Ανακάλυψη

Ο καταστολέας lac απομονώθηκε για πρώτη φορά από τους Βάλτερ Γκίλμπερτ και Μπένο-Μίλερ Χιλλ το 1966. Έδειξαν ότι in vitro η πρωτεΐνη που δεσμεύεται σε DNA περιέχει τον οπερώνα lac, και απελευθέρωνε το DNA όταν γινόταν προσθήκη του IPTG (ένα ανάλογο της αλλολακτόζης).
Ζωνόεδρο

Αποσύνθεση ζωνόεδρων

Αν και δεν είναι γενικά αληθές ότι το κάθε πολύεδρο αποσυντίθεται σε οποιαδήποτε άλλο πολύεδρο του ίδιου όγκου (βλέπε Τρίτο πρόβλημα του Χίλμπερτ), είναι γνωστό ότι οποιαδήποτε δύο ζωνόεδρα ίσων όγκων μπορούν να αποσυντίθενται το ένα στο άλλο.

Ζωνότοπα

Το άθροισμα Μινκόφσκι των ευθύγραμμων τμημάτων σε οποιαδήποτε διάσταση αποτελεί ένα είδος πολύτοπου που ονομάζεται ζωνότοπο. Οι επιφάνειες του κάθε ζωνότοπου είναι και αυτές ζωνότοπα μίας διάστασης κάτω. Παραδείγματα ζωνότοπων τεσσάρων διαστάσεων περιλαμβάνουν το τεσσεράκτιο (αθροίσματα Μινκόφσκι των d αμοιβαίων κατακόρυφων ίσου μήκους ευθύγραμμων τμημάτων), το μεγάλο πρισματοδεκάχωρο και το περικομμένο εικοσιτερτάχωρο. Κάθε μετετραμμένο πολύεδρο (permutohedron) είναι ένα ζωνότοπο.
Αθανάσιος Γουδέλης

Δράση

Ο Γουδέλης καταγόταν από την Αράχωβα Οιτύλου (νυν Καρυές).Υπηρέτησε στον Αγώνα ως οπλαρχηγός,στο πλευρό των Μαυρομιχάληδων και του Μούρτζινου ενώ τροφοδοτούσε με δικά του έξοδα το ένοπλο σώμα το οποίο διοικούσε.Έλαβε μέρος σε αρκετές μάχες και διακρίθηκε στις πολιορκίες των μεσσηνιακών φρουρίων που ήταν υπό την κατοχή των Τούρκων στις αρχές της Επανάστασης,στην πολιορκία του Άργους,στην πολιορκία της Τριπολιτσάς καθώς και στην καταστροφή του εκστρατευτικού σώματος του Μαχμούτ Δράμαλη.
Μετά την ολοκλήρωση του Αγώνα,κρίθηκε ως αξιωματικός της Ζ' τάξης.
Aerosmith

Βιογραφία

Το προαναφερθέν δίδυμο πλαισιώθηκε από τον μπασίστα Tom Hamilton, τον κιθαρίστα Brad Whitford και τον ντράμερ Joey Kramer. Το 1972, υπέγραψαν συμβόλαιο με την εταιρεία "Columbia Records" και το επόμενο έτος κυκλοφόρησε ο πρώτος τους δίσκος με τίτλο "Aerosmith". Ο επόμενος τους δίσκος, "Get Your Wings" παρέμεινε για 86 εβδομάδες στον κατάλογο των δίσκων με τις περισσότερες πωλήσεις (charts) των Ηνωμένων Πολιτειών.
Ένας από τους πιο επιτυχημένους δίσκους τους, το "Toys in the Attic", κυκλοφόρησε το 1975 (# 11 στις Ηνωμένες Πολιτείες) και έγινε ακόμη πιο επιτυχημένος μετά την επανακυκλοφορία του τραγουδιού "Dream On", το οποίο ανέβηκε στα 10 πρώτα τραγούδια του καταλόγου των σινγκλ (7"). Το 1976, ηχογράφησαν τον δίσκο "Rocks" (# 3) που έγινε πλατινένιος, το 1977 το "Draw the Line", το 1978 το ζωντανά ηχογραφημένο "Live Bootleg" και το 1979 το "Night in the Ruts", μετά την κυκλοφορία του οποίου ο Joe Perry και ο Brad Whitford αποχώρησαν από το συγκρότημα.
Τα υπόλοιπα μέλη των Aerosmith τους αντικατέστησαν με τους Jimmy Crespo και Rick Dufay. Μέσα στο έτος 1980 κυκλοφόρησαν τη συλλογή "Greatest Hits", δίσκος ο οποίος έχει πουλήσει 6 εκατομμύρια αντίτυπα μέχρι τις μέρες μας. Το 1982, κυκλοφόρησαν το "Rock in a Hard Place" και το 1985 το "Done with Mirrors" ενώ ένα χρόνο νωρίτερα είχαν επιστρέψει οι Joe Perry και Brad Whitford. Με τον δίσκο "Permanent Vacation" του 1987, ξανακέρδισαν τη χαμένη δημοτικότητα τους και έκαναν μεγάλη επιτυχία με τους δίσκους "Pump" του 1989, "Get A Grip" του 1993 και "Nine Lives" του 1997.
Το 1998, συμμετείχαν στο soundtrack της ταινίας "Armaggeddon" με το τραγούδι "I Don't Wanna Miss a Thing" που έφτασε στο # 1 του αμερικανικού καταλόγου επιτυχιών. Επίσης, κυκλοφόρησαν το δίσκο "Just Push Play" το 2001 και το "Honkin' on Bobo" το 2004.
Μέχρι και το 2010, οι "Aerosmith" είχαν πουλήσει περισσότερα από 150 εκατομμύρια αντίτυπα, έχουν 25 χρυσούς, πλατινένιους ή πολυπλατινένιους δίσκους και 4 βραβεία Γκράμι, ενώ από το 2001 είναι μέλη του Rock and Roll Hall of Fame.
Στις 6 Νοεμβρίου του 2012, κυκλοφόρησε η τελευταία τους ηχογράφηση με τίτλο "Music from Another Dimension" και το συγκρότημα ξεκίνησε άλλη μία παγκόσμια περιοδεία για την προώθηση του.